વૃદ્ધાશ્રમમાં આખો શાંત થઈ થઈ ગયો હતો, કારણ કે મુકેશકાકા નહોતા રહ્યા ! મુકેશકાકાએ જેવો દેહ છોડ્યો અને તરત જ એમના દીકરાઓ આવીને એમનું પાર્થિવ શરીર લઈ ગયા. વૃદ્ધાશ્રમમાં પહેલેથી જ દાનની કમી હતી અને વૃદ્ધોને જમવાનું પણ ઓછું આપવામાં આવતું હતું, કારણ બસ એટલું જ કે જમવાના પૈસા ક્યાંથી લાવવા ? સવજીકાકા અને મુકેશકાકા ખૂબ જ સારા મિત્રો અને મુકેશકાકાના અવસાન બાદ એકલા થઈ ગયા હતા ! સવજીકાકા દરરોજ સાંજે હિંચકા પર બેસે અને મુકેશકાકાની યાદોને વાગોળ્યા કરે. બેટા રિવા તું આવી ગઈ ? રિવા સવજીકાકા પાસે બેઠી અને બોલી, હા સવજીકાકા હું ગઈકાલ રાત્રે જ આવી અને તમને બહુ યાદ કર્યા, પણ તમે અમારી સાથે કેદારનાથ આવ્યા જ નહીં ! સવજીકાકાએ કહ્યું, બેટા તને તો ખબર છે ને કે મને કમરનો દુખાવો છે અને હવે આ ઉંમરે ક્યાં ફરવા જઉં. સવજીકાકાને ઉધરસ આવવા લાગી અને રિવાએ એમને પાણી આપ્યું અને સવજીકાકા બોલ્યા, બેટા તારી નોકરી કેવી ચાલે છે ? રિવા બોલી, કાકા બહુ જ મસ્ત ચાલે છે અને તમને ખબર છે, હવે મારું પ્રમોશન પણ થશે. સવજીકાકાએ કહ્યું, અરે વાહ….તો તો મને પાર્ટી મળશે નહીં ? રિવા બોલી, હા કાકા, પાર્ટી તો હોય જ ને. સવજીકાકાએ રિવાને કહ્યું, બેટા કોઈ છોકરો તારો મિત્ર છે ? રિવાએ કહ્યું, હા ઘણા બધા છે. સવજીકાકાએ કહ્યું, એમ નહીં… એવો મિત્ર કે જેની સાથે તું બધી જ વાતો કરતી હોય અને તને જેના પર ખૂબ જ વિશ્વાસ હોય ! રિવાએ થોડીવાર વિચાર્યું અને કહ્યું, હા કાકા, નયન છે ને ! સવજીકાકાએ કહ્યું, તો આવતા બુધવારે તું એને સાથે લઈ આવજે. રિવાએ કહ્યું, હા, સવજીકાકા હું લઈ આવીશ, સારું કાકા આવતા બુધવારે મળીએ. આમ રિવા સવજીકાકાને પગે લાગીને જાય છે. રિવા એક કંપનીમાં એચ.આર મેનેજર હતી અને કોલેજના સમયથી દર બુધવારે વૃદ્ધાશ્રમ આવતી અને સવજીકાકા સાથે બેસતી. રિવાને વૃદ્ધાશ્રમમાં બધા જ ઓળખતા અને સવજીકાકા માટે રિવા કંઈક ને કંઈક લઈ આવતી. રિવા ઘરે પહોંચી અને રિવાના પપ્પાએ કહ્યું, બેટા મળી આવી સવજીકાકાને ? રિવાએ કહ્યું, હા પપ્પા. રિવાના પપ્પાએ કહ્યું, બેટા કેમ ઉદાસ છે ? રિવાએ કહ્યું, સવજીકાકાના ખાસ મિત્ર મુકેશકાકા છે ને. રિવાના પપ્પાએ કહ્યું, હા તો. રિવાએ કહ્યું, એ ગયા અઠવાડિયે ગુજરી ગયા તો સવજીકાકા એકલા પડી ગયા છે. રિવાના પપ્પાએ કહ્યું, મુકેશકાકા અને સવજીકાકા તો ખાસ મિત્ર હતા ! રિવાએ કહ્યું, હા એટલે જ સવજીકાકા બહુ ઉદાસ છે અને એમને આવતા અઠવાડિયે મને અને નયનને સાથે બોલાવ્યા છે, ખબર નહીં શું કામ હશે ? રિવાના પપ્પાએ કહ્યું, કંઈક કામ હશે, તમે જજો એટલે ખબર પડી જશે. રિવા પોતાના રૂમમાં જાય છે અને નયનને ફોન કરીને બધી વાત કરે છે.